**GISK klar med informationsmøde**.

Efter godt to måneders intenst bestyrelsesarbejde i GISK, inviteres der nu til informationsmøde i foreningen onsdag d. 15. november 2017 kl. 19.00 i Ikærhallen. Bestyrelsen ser frem til at præsentere nyt for de daglige brugere og kommende medlemmerne af GISK. Aftenen byder blandt andet på en præsentation af bestyrelsen, nyt om kontingent til GISK, mulighed for indmeldelse i foreningen og status på projektet for de selvstyrende haller i Give.

**Besøg udefra.**

Klaus Kristensen fra bestyrelsen i Vinding Idræts Center er inviteret til mødet og han er på programmet med et indlæg om selvstyrehaller. Vinding Idræts Centret er allerede selvstyrende og Klaus har en masse erfaringer fra den daglige drift samt opbygning af en selvstyrende organisation. Bestyrelsen i GISK var i september på en studietur, til blandt andet Vinding Idræts Center, for at få yderligere kendskab til drift at et idrætscenter. Klaus har efterfølgende bidraget med gode råd og sparring, som har været nyttigt for bestyrelsen i processen med at udvikle GISK til et selvstyrende lokalt kraftcenter for idræt, kultur og events i Give.

**Åbenhed.**

På GISK´s stiftende generalforsamling d. 30. august 2017 blev der fra de fremmødte lagt vægt på, at et højt informationsniveau til medlemmerne i GISK er nødvendigt. Åbenhed og information om vigtige beslutninger er en forudsætning for fuld opbakning i hele i processen frem mod selvstyret. Bestyrelsen håber at informationsaftenen kan give de fremmødte svar på mange af de spørgsmål, som løbende er dukket op siden opstarten af GISK.

**Ny hjemmeside.**

Der arbejdes hårdt på at få opstartet foreningens nye hjemmeside og bestyrelsen præsenterer det nye site på informationsaftenen. Det er bestyrelsens ønske, at så mange informationer om bestyrelsen, bestyrelsens arbejde, nye tiltag, igangsatte aktiviteter m.m., bliver tilgængeligt for alle medlemmer af GISK og de daglige brugere af hallerne.

Spørgsmål til ovennævnte er velkomne til formand Michael Egsgaard på tlf.: 40 93 39 99.

INFO:

***G****ive* ***I****dræts-* ***S****undheds- og* ***K****ulturcenter -* ***GISK -*** *er den nye forening i Give, som skal varetage opgaven med selvstyre af de to lokale haller i Give, Søndermarkshallen og Ikærhallen. Foreningen blev dannet på en stiftende generalforsamlingen d. 30. august 2017 på baggrund af et gennemarbejdet oplæg fra den lokalt nedsatte styregruppe. Visionen for GISK er at foreningen skal udvikles som et lokalt kraftcenter for idræt, kultur og events, der sikrer moderne og attraktive faciliteter for fritidslivet i Give. Formand for foreningen er Michael Egsgaard.*